Дахагъэм и зэпеуэр Аруан щIыналъэм
«Сыту дахэ ди Къэбэрдей-Балъкъэрыр!» – аращ зэреджэр Аруан щIыналъэм щIыпIэ унафэр щызехьэнымкIэ и IуэхущIапIэмрэ гъуазджэмкIэ «Лэгъупыкъу» сабий еджапIэмрэ иджыблагъэ къызэрагъэпэща зэхьэзэхуэм. Сурэт щIыным теухуа зэпеуэм ди щIыпIэм щыпсэухэм я мызакъуэу, Кавказ Ищхъэрэм и щIыналъэхэм щыщхэми зыщагъэлъагъуэ хъунущ.

Зэпеуэр хуэунэтIащ Къэбэрдей-Балъкъэрым и пщIэр къэIэтыным, и цIэр дахэкIэ гъэIуным. Абы хыхьэ хъунущ зи ныбжьыр илъэс 18 иримыкъуа щIалэгъуалэр, курыт еджапIэхэм щIэс ныбжьыщIэхэр, гъуазджэ икIи щэнхабзэ IэщIагъэхэм щыхурагъаджэ IуэхущIапIэхэм я гъэсэнхэр.
Зэхьэзэхуэм къыхалъхьэну лэжьыгъэхэр унэтIыныгъэ зыбжанэу зэщхьэщагъэкIынущ: тхыдэм, лъэпкъ хабзэхэмрэ щэнхабзэхэмрэ, щIыуэпсымрэ дыкъэзыухъуреихь дунеймрэ ехьэлIа дэтхэнэ IэдакъэщIэкIри къэпщытакIуэ гупхэм щхьэхуэ-щхьэхуэу къалъытэнущ.
КъэпщытакIуэ гупхэм я нэIэ тетынущ ныбжьыщIэхэм утыку кърахьэ я IэдакъэщIэкIхэм хэлъ щIэщыгъуагъым, щIэлъ купщIэмрэ къиIуатэ гупсысэмрэ, гъуазджэ дунейм щызекIуэ хъэтI зэмылIэужьыгъуэхэм я щапхъэм зэритIасэм е къызэрыщхьэщыкIым, Iэзагъым и кууагъымрэ и инагъымрэ, лъэпкъ нэщэнэу яхэлъым, зэхьэзэхуэм къигъэув мардэхэмрэ пщалъэхэмрэ зэратехуэм.
Зэныкъуэкъум щытекIуахэмрэ къыщыхэжаныкIахэмрэ фIыщIэгуапэ тхылърэ саугъэт лъапIэхэмкIэ ялъытэнущ. ГъэфIэжыр щекIуэкIынумрэ къызэрызэрагъэпэщыну щIыкIэмрэ теухуа хъыбарыр къызэгъэпэщакIуэхэм нэхъ иужьыIуэкIэ хэIущIыIу ящIынущ.
«Сыту дахэ ди Къэбэрдей-Балъкъэрыр!» зэпеуэм къагъэхьыну лэжьыгъэхэр дыгъэгъазэм и 1 пщIондэ къыхахынущ. Ахэр Нарткъалэ дэт, гъуазджэмкIэ «Лэгъупыкъу» сабий еджапIэм ебгъэхь е пхьы хъунущ. Зэпеуэр зэрекIуэкIыну щIыкIэм нэхъ куууэ зыщызыгъэгъуэзэну хуейхэр Аруан щIыналъэм щIыпIэ унафэр щызегъэкIуэнымкIэ и IуэхущIапIэм интернетым щиIэ и напэкIуэцIым зыщагъэгъуазэ хъуну е мы телефонхэмкIэ щыщIэупщIэ хъунущ: 8-962-652-71-19; 8-905-436-06-23; 8-928-702-44-98,

ШУРДЫМ Динэ.
